Martin Olav Sabo

Martin Olav Sabo (1938–2016) var en amerikansk politiker. Han var medlem av Representantenes hus fra 1979 til 2007, valgt fra Minnesotas 5. valgdistrikt, som omfattet store deler av Minneapolis. Han tilhørte Minnesotas demokratiske bonde- og arbeiderparti (DFL). Sabo var norsk-amerikaner.

Liv og virke 
Han vokste opp i enkle kår på en farm i Alkabo i Divide County i Nord-Dakota som sønn av de norske emigrantene Bjørn Sæbø fra Hjelmeland og Klara Haga fra Høyland. Han lærte norsk som sitt morsmål. Familien gikk i en luthersk frikirke. Han tok sin collegeutdannelse i historie og statsvitenskap ved Augsburg College i Minneapolis, som også stod i en norsk, luthersk tradisjon, og studerte deretter ved University of Minnesota.

Sabo ble første gang valgt inn i Minnesotas lovgivende forsamling i 1960, 22 år gammel. Han var leder for det demokratiske mindretallet 1969–1972 og forsamlingens første demokratiske ordstyrer (speaker) 1973–1978. I 1978 ble han valgt inn i Representantenes hus i Kongressen fra et sterkt demokratisk valgdistrikt. Sabo ledet husets budsjettkomité i perioden 1993–1994, og fikk dermed en viktig rolle i å lose igjennom president Bill Clintons finanspolitikk og redusere det føderale budsjettunderskuddet. Senere satt Sabo som demokratenes fraksjonsleder i bevilgningskomiteen, hvor han bidrog til å finansiere blant annet transportprosjekter og miljøtiltak i Minneapolis og andre steder i Minnesota.

Sabo ble en venn og mentor for blant andre Minnesotas senere senator Amy Klobuchar.

Han var gift med Sylvia Lee, som også var norsk-amerikaner. Deres datter Julie Ann Sabo har vært medlem av Minnesotas delstatssenat (2001–2003). Familien besøkte Norge flere ganger.

Sabo ble utnevnt til kommandør av Den Kongelige Norske Fortjenstorden i 2006.

Referanser

Eksterne lenker 
 
 

Kongressrepresentanter fra Minnesota
Den Kongelige Norske Fortjenstorden
Personer fra USA av norsk opphav
Personer fra Divide County i Nord-Dakota